# Angie Harmon

Angela Michelle Harmon (Highland Park (Texas), 1972ko abuztuaren 10a) aktore eta modelo estatubatuarra da. Baywatch Nights, Law & Order eta Rizzoli & Isles telesailetan agertzeagatik da ezaguna.

## Biografia

Aitak jatorri alemaniarra eta irlandarra ditu eta amak jatorri greziarra. Who Do You Think You Are? programan jakin zuen alemaniar jatorriko arbaso batek AEB-tako Independentzia Gerran George Washingtonen armadan egin zuela borroka.

### Modelo lanak

Guraso biak modeloak izanak ziren eta Angie bera ere haurra zela hasi zen modelo lanetan. 1987an Seventeen modelo lehiaketa irabazi zuen eta 1990an Spectrum Model Search lehiaketa irabazi zuen. Honen ondorioz 1990. hamarkadaren hasieran Calvin Klein, Giorgio Armani eta Donna Karan konpainientzako egin zuen lan. ELLE, Cosmopolitan eta Esquire aldizkarien portadetan agertu zen. Azkenik New York hiriko IMG Models agentziarekin kontratua sinatu zuen.

### Aktore lanak

David Hasselhoff aktoreak 1995ean hegazkin batean aurkitu zuen eta Baywatch telesailaren jarraipena izan zen Baywatch Nights telesailean protagonista paperean ezarri zuen. Horrela hasi zuen aktore ibilbidea Angie Harmonek. 1998an Law & Order telesailean A.D.A. Abbie Carmichael-en rola bete zuen hiru denboralditan zehar. Telesailak arrakasta handia izan zuen eta urtero izendapenak jaso zituen Screen Actors Guild Awards sarietan. Hurrengo urteetan filmeak egitea hobetsi nahi izan zuen teleseilen aurrean, eta hainbat filme egin zituen baina ez zuten esperotako arrakastarik izan.
2010 urtean Rizzoli & Isles telesailean Jane Rizzoli detektibearen papera betetzeko aukeratua izan zen. Sei denboraldi egin zituen telesailak eta Emakumezko Telebista aktore onenaren hainbat sari irabazi zituen, Golden Allen Award, People's Choice Award eta Gracies Award hain zuzen ere.

## Bizitza pertsonala

2001 urtean NFL ligako Jason Sehorn jokalariarekin ezkondu zen eta hiru alaba izan dituzte, Finley, Avery eta Emery. 2016an banandu egin zen bikotea. 2019an Greg Vaughan aktorearekin ezkon-hitza eman zuen.
Angie Harmon Errepublikanoa da. 2004an George W. Bush presidentegaiaren aldeko botoa eskatu zuen eta 2008an John McCainen aldekoa.

## Filmografia
### Filmeak

| Urtea | Filma | Pertsonaia | Oharrak |
| 1997 | Lawn Dogs | Pam | |
| 2000 | Batman Beyond: Return of the Joker | Barbara Gordon komisaria (ahotsa) | |
| 2001 | Good Advice | Page Hensen | |
| 2003 | Agent Cody Banks | Ronica Miles | |
| 2005 | The Deal | Anna | |
| 2005 | Fun with Dick and Jane | Veronica Cleeman | |
| 2006 | End Game | Kate Crawford | |
| 2006 | Glass House: The Good Mother | Eve Goode | Video |
| 2007 | Seraphim Falls | Rose | |

### Telebista

| Urtea | Filma | Pertsonaia | Oharrak |
| 1995 | Renegade | Debbie Prentice | atal bakarra |
| 1995–1997 | Baywatch Nights | Ryan McBride | 44 atal |
| 1996 | Baywatch | Ryan McBride | atal bakarra |
| 1997–1998 | C-16: FBI | Amanda Reardon | 12 atal |
| 1998–2001 | Law & Order | A.D.A. Abbie Carmichael | 72 atal |
| 1999–2000 | Law & Order: Special Victims Unit | A.D.A. Abbie Carmichael | 6 atal |
| 2000–2001 | Batman Beyond | Barbara Gordon (ahotsa) | 3 atal |
| 2002 | Video Voyeur: The Susan Wilson Story | Susan Wilson | Telefilmea |
| 2005 | Inconceivable | Dr. Nora Campbell | 10 atal |
| 2006 | Secrets of a Small Town | Bethany Steele | atal pilotoa |
| 2007–2008 | Women's Murder Club | Lindsay Boxer inspektorea | 13 atal |
| 2008 | Living Proof | Lilly Tartikoff | Telefilmea |
| 2009 | Samantha Who? | Gigi | atal bakarra |
| 2010 | Chuck | Sydney | atal bakarra |
| 2010–2016 | Rizzoli & Isles | Jane Rizzoli | 105 atal |
| 2014 | Hell's Kitchen | Bere burua | atal bakarra |
| 2017–2018 | Voltron: Legendary Defender | Lady Trigel (ahotsa) | 3 atal |

## Erreferentziak

* ↑ «Angie Harmon's Risk-Taking Relative | Who Do You Think You Are? - YouTube» web.archive.org 2018-04-30 (Noiz kontsultatua: 2020-07-11).
* ↑ «Angie Harmon Biography (1972-)» www.filmreference.com (Noiz kontsultatua: 2020-07-11).
* ↑ (Ingelesez) «Seventeen's Most Iconic Covers!» Seventeen 2011-10-19 (Noiz kontsultatua: 2020-07-11).
* ↑ TV.com. «Angie Harmon» TV.com (Noiz kontsultatua: 2020-07-11).
* ↑ (Ingelesez) «Angie Harmon» Law and Order (Noiz kontsultatua: 2020-07-11).
* ↑ «Cinema Confidential News: 03/18/03 - INTERVIEW: Angie Harmon on "Agent Cody Banks"» web.archive.org 2003-03-29 (Noiz kontsultatua: 2020-07-11).
* ↑ (Ingelesez) «Angie Harmon» The Rizzoli and Isles Series Wiki (Noiz kontsultatua: 2020-07-11).
* ↑ «The Gracies : 2012 Gracie Awards Winners» web.archive.org 2012-10-04 (Noiz kontsultatua: 2020-07-11).
* ↑ (Ingelesez) «Dallas Delight» PEOPLE.com (Noiz kontsultatua: 2020-07-11).
* ↑ (Ingelesez) «Angie Harmon and Jason Sehorn Split» PEOPLE.com (Noiz kontsultatua: 2020-07-11).
* ↑ (Ingelesez) «'Rizzoli & Isles' star Angie Harmon gets engaged to 'Days of Our Lives' actor Greg Vaughan» EW.com (Noiz kontsultatua: 2020-07-11).
* ↑ (Ingelesez) Express, eric aka the Tygrrrr. (2009-04-02). Ideological Bigotry: A Politically Conservative and Morally Liberal Hebrew Alpha Male Hunts Left-Wing Vipers and Sucks the Political Poison from Their (Redacted). iUniverse ISBN 978-1-4401-3391-6. (Noiz kontsultatua: 2020-07-11).

## Kanpo estekak

* Aktorearen IMDBko fitxa irakurgai (Ingelesez)
* Datuak: Q238305
* Multimedia: Angie Harmon / Q238305